Ahmad Fuadi () ya iku novelis, pekerja sosial lan mantan wartawan saka Indonésia. Novèl pisanané ya iku novèl Negeri 5 Menara kang minangka buku pisanan saka trilogi novelé. Karya fiksiné bisa nuwuhaké semangat kanggo nggayuh prèstasi. Sanajan kagolong isih anyar terbit, novelé wis mlebu ing jajaran "best seller" taun 2009. Banjur ngrengkuh "Anugerah Pembaca Indonesia 2010" lan ing taun kang padha uga kalebu nominasi "Khatulistiwa Literary Award", saéngga PTS Litera, salah siji penerbit ing negri jiran Malaysia kapincut nerbitake ing nagarané kanthi versi Basa Melayu. Novèl kalorone kang minangka trilogi saka Negeri 5 Menara, Ranah 3 Warna wis diterbitake kawit 23 Januari 2011. Fuadi ngadegaké Komunitas Menara, sawijining yayasan sosial kanggo nulungi ing babagan pendhidhikan masarakat kang kurang mampu, mligi ing umur pra sekolah. Saiki Komunitas Menara duwé sawijining sekolah "anak usia dini" kanthi gratis ing kawasan Bintaro, Tangerang Kidul.